दशैंमा घर पुग्नै सकस
बाजुराका स्थानीयवासीलाई दशैं मनाउन गाउँ फर्किन समस्या भएको छ ।  कामको शिलसिलामा प्रदेशीएका तथा पढाइको क्रममा जिल्ला बाहिर रहेका  यती बेला दशैं मनाउन गाउँ फर्किन थालेका छन् ।
शेरबहादुर सार्कीबाजुरा, असोज १७ गते । बाजुराका स्थानीयवासीलाई दशैं मनाउन गाउँ फर्किन समस्या भएको छ ।कामको सिलसिलामा प्रदेशीयका तथा पढाइको क्रममा जिल्ला बाहिर रहेका  यती बेला दशैं मनाउन गाउँ फर्किन थालेका छन् ।त्रिवेणी नगरपालिका स्थानीय रामबहादुर साउँदले दशैं मनाउन भारतबाट गाउँ आउन गाडी नपाएर निकै सास्ती खेप्नु परेको गुनासो गर्नुभयो ।उहाँले भन्नुभयो, ‘‘दशैंको बेला गाडी नपाउँदा चर्को भाडा तिर्नुपर्ने र भाडा तीरे पनि राम्रोसँग गाडीको सिटमा बसेर सवार गर्न नपाउँदा निकै समस्या भोग्नुपर्‍यो ।’’विगतका केही वर्षमा कोरोनाको कहर तथा अन्य विभिन्न समस्याका कारण दशैंमा घर आउन पाएको थिएन । अहिले अवस्था सहज भएपछि दशैं मनाउन घर आउँदा बाटोमा गाडी नपाउँदा सास्ती खेप्नु परेको उहाँ बताउनुहुन्छ ।विगतका केही वर्षमा कोरोनाको कहरले दशैं मनाउन घर आउन नपाएका बाजुराका स्थानीयवासी यो पटकको भने दशैं अगावै धमाधम गाउँ फर्किन थालेका छन् ।बाजुराका अधिकांश स्थानीयवासी चैत र असारको खेती सकेर रोजगारीका लागि छिमेकी मुलुक भारत जाने गर्छन् ।बूढीगङगा नगरपालिका स्थानीय भरत सुनारले काठमाडौँदेखि बाजुरासम्म पुग्दा निकै कष्ठघर यात्रा  भोग्नु परेको बताउनुभयो ।उहाँले भन्नुभयो, ‘‘काठमाडौंमै गाडी नपाएर दुई दिन बसपार्कमा बास बस्नु पर्‍यो । पछि गाडी पाए पनि २८ घण्टासम्म उठेर उत्तरीया पुगियो । त्यहाँ पनि गाडीमा राम्रो सिट नपाएपछि उभिएर नै बाजुरा पुग्दा निकै समस्या भोग्नुपर्‍यो ।’’चर्को भाडा तिरेर पनि सहजरुपमा यात्रा गर्न नपाउनु र उभिएर नै लामो यात्रा गर्दा निकै समस्या हुने उहाँको भनाइ छ ।